與叔易弈不勝賦著色山水詩一首
作者：李綱
朝代：宋

paragraphs: 将軍思訓久爲土，龍眠道人亦已亡。
誰将丹青寫山水，入我宴坐虚明窗。
峰巒迴複吐雲氣，林木窈窕籠烟光。
丹楓半落天雨霜，漁舟招招靜鳴榔。
野橋巖寺遞隱見，浦花汀草何微茫。
江邊落日尚返照，山頭正作金色黄。
縈青繚白有餘態，却笑水墨無文章。
畫工畫意不畫物，咫尺應須千里長。
具區約略貫苕霅，赤岸髣髴通瀟湘。
安得僊翁一葉艇，使我超忽窮江鄉。